Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 30. januára 2007

Materiál číslo: 9/2007

K bodu:  Správa z kontroly hospodárenia Bytového podniku Petržalka, Haanova č.10 
               Bratislava, so zameraním na vymáhanie nedoplatkov nájomcov a vlastníkov
               bytov v správe Bytového podniku Petržalka 

Predkladá:                 		                     Návrh uznesenia:

Ing. Miroslav Skovajsa      	                     Miestne zastupiteľstvo Mestskej časti
miestny kontrolór                                        Bratislava-Petržalka

                                                                     b e r i e    n a    v e d o m i e 

                                                                     Správu z kontroly hospodárenia Bytového podniku
                                                                     Petržalka, Haanova č.10,  Bratislava so zameraním 
                                                                     na vymáhanie nedoplatkov  nájomcov a vlastníkov
                                                                     bytov v správe Bytového podniku Petržalka 

Miestny úrad mestskej časti Bratislava-Petržalka
útvar miestneho kontrolóra 

S p r á v a 
z kontroly hospodárenia Bytového podniku Petržalka, Haanova č.10, Bratislava
so zameraním na vymáhanie nedoplatkov nájomcov a vlastníkov bytov
v správe Bytového podniku Petržalka

        V súlade s ustanovením § 18d, ods. 2, písmeno b), zákona SNR č. 369/1990 Zb. o obecnom zriadení v znení neskorších zmien a doplnkov, „Plánom kontrolnej činnosti útvaru miestneho kontrolóra Mestskej časti Bratislava-Petržalka na obdobie od 1. júla 2006 do 31. decembra 2006“ doplneného a schváleného uznesením Miestneho zastupiteľstva mestskej časti Bratislava-Petržalka č. 352 dňa 27.6.2006 a na základe príkazu miestneho kontrolóra číslo 19/2006 zo dňa 18.9.2006 vykonal útvar miestneho kontrolóra v čase od 18.9.2006 do 18.10.2006 kontrolu hospodárenia Bytového podniku Petržalka, Haanova č.10, Bratislava, so zameraním na vymáhanie nedoplatkov nájomcov a vlastníkov bytov v správe Bytového podniku Petržalka.

      Cieľom kontroly bolo zistiť stav vymáhania nedoplatkov nájomcov a vlastníkov bytov, ktoré na základe uzatvorených zmlúv o výkone správy spravuje Bytový podnik Petržalka. 

  Kontrolou bolo zistené:
        Ku dňu 31.7.2006 Bytový podnik Petržalka spravoval  celkom 9 708 bytov, z toho 770 obecných bytov, 8 938 bytov v osobnom vlastníctve, 4 byty v bývalých predškolských zariadeniach ( Osuského 10, Haanova 7, Lachova 33, Medveďovej 2 a Medveďovej 4 ) a 2 byty v rodinných domoch na Nábrežnej ulici v  Petržalke. 
Poplatok za výkon správy bol v kontrolovanom období kalkulovaný na jednu  bytovú jednotku vo výške  156,- Sk, vrátane DPH. 

      Pohľadávky za obecné byty i byty v osobnom vlastníctve sú evidované na príslušných organizačných útvaroch Bytového podniku Petržalka, a to na útvare predpisu platieb, ktorý vykonáva mesačný predpis a sleduje jeho úhrady, a útvare vymáhania pohľadávok. 
      V súvislosti s vymáhaním pohľadávok vydala riaditeľka Bytového podniku Petržalka interný normatívny predpis „Príkaz riaditeľa č. 7/2003“ v ktorom je podrobne rozpracovaný pre útvar predpisu platieb a útvar vymáhania pohľadávok, postup zabezpečenia vymáhania nedoplatkov, od zaslania upomienky až po ich žalovanie na súde, prípadne vymoženie exekučným konaním.  
      Ďalším interným predpisom, ktorý upravuje zabezpečenie nedoplatkov je „Príkaz ekonomickej námestníčky č. 1/2004“ z 21.4.2004. Predmetný príkaz ukladá zodpovedným zamestnancom Bytového podniku Petržalka odstupovať na útvar vymáhania pohľadávok nedoplatky po troch neuhradených mesiacoch  na ich zabezpečenie vymáhania súdnou cestou. 

      Zálohové platby za nájom bytov a služby spojené s ich užívaním (obecné byty) vyberá Bytový podnik Petržalka prostredníctvom inkasného strediska Slovenskej pošty, s ktorou má na túto činnosť uzatvorenú zmluvu. 

Inkasné stredisko neuhradené platby bežného kalendárneho mesiaca upomína nasledujúci mesiac. Po oznámení neuhradených platieb z inkasného strediska tieto eviduje a upomína útvar predpisu platieb, nasledovne:
-	upomienkou upozorní nájomníkov obecných bytov na neuhradené dlžné sumy za nájomné a služby spojené s užívaním bytu, prípadne i na neuhradený nedoplatok z vyúčtovania 
-	výzvou nájomníkov obecných bytov pred súdnym vymáhaním nedoplatku za nájomné a služby spojené s užívaním bytu.

      Vlastníci bytov v správe Bytového podniku Petržalka v zmysle ustanovenia § 8 ods.3 zákona NR SR č. 182/1993 Z.z. o vlastníctve bytov a nebytových priestorov v platnom znení, uhrádzajú platby na dva bankové účty, a to preddavky do fondu prevádzky, údržby a opráv a  zálohové platby za  poskytované služby.
 V účtovníctve sú vedené tieto finančné prostriedky osobitne za každý bytový dom spravovaný Bytovým podnikom Petržalka. 

      V prípade neuhradených platieb sú vlastníci bytov upomínaní:
-	upozornením o neuhradení dlžnej čiastky za príspevok do fondu opráv, za správu a zálohy za služby spojené s užívaním bytu 
-	upomienkou  pred súdnym vymáhaním za nedoplatky zálohových platieb, prípadne i vyúčtovaní za služby poskytované s užívaním bytu. 

Útvar predpisu platieb po neuhradení zálohových platieb minimálne za 3 mesiace  odstupuje pohľadávky na právne vymáhanie útvaru vymáhania pohľadávok, kde sú evidované nedoplatky osobitne za vlastníkov a osobitne za nájomcov obecných bytov. 
V evidencii  je  vykazovaná  dlžná istina,  trovy  súdneho  konania  a poplatky  z omeškania. 

U nájomcov obecných bytov je poplatok z omeškania 2,5 ‰  z dlžnej sumy, ktorý sa  uplatňuje v zmysle ustanovenia § 4 Nariadenia vlády SR č. 87/1995 Z.z., ktorým sa vykonávajú niektoré ustanovenia Občianskeho zákonníka.
Vlastníkom bytov sa účtuje na základe ustanovenia § 3 citovaného nariadenia  úrok z omeškania vo výške dvojnásobku diskontnej sadzby určenej Národnou bankou Slovenska platnou k prvému dňu omeškania s plnením peňažného dlhu (ktorá sa v rokoch 2005 a 2006 pohybovala v rozpätí 3 % až 4,74 %).

      Útvar vymáhania pohľadávok zabezpečuje ďalšie konanie vo vymáhaní nedoplatkov, a to podaním návrhu na vydanie Platobného rozkazu podľa § 172 ods.1 Občianskeho súdneho poriadku,  na príslušný súd. Po neuhradení dlžných čiastok na základe právoplatného platobného rozkazu, zabezpečuje útvar vymáhania pohľadávok exekučné konanie u exekútorov.  
      V prípade neplatenie zo strany nájomcov uplatňuje útvar vymáhania pohľadávok i možnosť zaslania výpovede nájmu bytu v zmysle zákona č. 261/2001 Z.z., zmena občianskeho zákonníka, podľa ustanovenia § 711 ods. 1 písm. d. „nájomca hrubo porušuje svoje povinnosti vyplývajúce z nájmu bytu najmä tým, že nezaplatil nájomné alebo úhradu za plnenia poskytované s užívaním bytu za dlhší čas ako tri mesiace, alebo tým, že prenechal byt alebo jeho časť inému do podnájmu bez písomného súhlasu prenajímateľa.“ 

      Útvar predpisu platieb k 31.7.2006 evidoval nedoplatky na nájomnom a službách spojených s nájmom bytu v celkovej čiastke 7.927.211,42 Sk. V tejto sume je i vyinkasovaných 826.014,- Sk, ktoré budú poukázané na účet Bytového podniku Petržalka až v nasledujúcom kalendárnom mesiaci (pohľadávka v lehote splatnosti).  

      Nedoplatky za vlastníkov k 31.7.2006  predstavovali  celkovú  čiastku   21.223.252,50 Sk. 
K 31.7.2006 bolo na súdne vymáhanie z útvaru predpisu platieb odstúpených 73 žalôb (vlastníci)  v  čiastke 748.129.- Sk a 464 žalôb (nájomcovia obecných bytov) v čiastke 19.703.927.- Sk.     
       Útvar vymáhania pohľadávok eviduje k 31.7.2006 nasledovný stav nedoplatkov:
-   3215 nájomníkov v sume 54.003.079,- Sk (istina)
-   621 vlastníkov v sume    3.598.348.- Sk  (fond opráv, správa a služby).   
V niektorých  prípadoch je evidovaných na jedného dlžníka viacero pohľadávok za rôzne obdobia. Každá pohľadávka je vymáhaná súdnou cestou osobitne. 
 
      Bytový podnik Petržalka má v súčasnosti uzatvorené zmluvy s dvomi exekútormi, ktorí zabezpečujú na základe právoplatných rozhodnutí príslušných súdov (okresného alebo krajského súdu) vykonávanie exekučných titulov. 
      Podľa evidencie pohľadávok u exekútorov k 31.7.2006 boli z dlžných  čiastok pôvodných istín 3.339.867.- Sk (646 nájomníkov) a 2.131.066.- Sk (165 vlastníkov) v roku 2006 pripísané úhrady od 9 nájomcov v sume 54.081.- Sk  a 31 vlastníkov v sume  520.009.- Sk.   

      Výpovede nájmu bytu v zmysle § 711 ods. l, písmeno d zákona NR SR 261/2001 Z.z., ktorým sa mení a dopĺňa občiansky zákonník, dal Bytový podnik Petržalka  za kontrolované obdobie 46 nájomcom obecných bytov. 
      Doručené výpovede obsahujú poučenie o ďalšom postupe, ak sa nájomník dostal ku dňu doručenie výpovede z nájmu bytu do hmotnej núdze.     

      Pri kontrole bolo preverených 123 vybraných spisov dlžníkov, z toho 47 nájomcov obecných bytov, 61 vlastníkov bytov a 15 prípadov výpovedí nájmu obecných bytov. 
      Pri vykonanej  kontrole hospodárenia Bytového podniku Petržalka so zameraním na  vymáhanie nedoplatkov nájomcov a vlastníkov bytov v správe Bytového podniku Petržalka bolo zistené, že všetky kontrolované nedoplatky sú zabezpečené a ich vymáhanie od nájomcov a vlastníkov bytov je v rôznom štádiu vybavovania ( návrh na vydanie platobného rozkazu, právoplatné platobné rozkazy, výzvy pred podaním návrhov na výkon exekúcie,  exekučné vymáhanie, výpoveď z nájmu bytu v zmysle § 711 ods. l, písmeno d.).
      Zodpovední zamestnanci Bytového podniku Petržalka priebežne spracovávajú a odstupujú jednotlivé dlžné čiastky na súdne vymáhanie formou vydania platobného rozkazu, exekučného konania, prípadne vypovedaním nájmu bytu. 
      Kontrolou spisov 123 dlžníkov  kontrolovaných formou náhodného výberu neboli zistené nedostatky až na skutočnosť, že v niektorých prípadoch bolo zistené zdĺhavé konanie zo strany Bytového podniku Petržalka pri vymáhaní dlžných čiastok (vyúčtovanie nákladov za služby).